APSTIPRINĀTS

ar konkursa vērtēšanas komisijas

07.02.2025. lēmumu

(Protokols Nr.1)

**Rīgas valstspilsētas pašvaldības līdzfinansējuma programmas**

**„Rīgas filmu fonds” ārvalstu filmu uzņemšanai Rīgā**

**konkursa nolikums**

# I. Vispārīgie jautājumi

1. Nolikums nosaka Rīgas valstspilsētas pašvaldības (turpmāk – Pašvaldība) līdzfinansējumu programmas „Rīgas filmu fonds” ārvalstu filmu uzņemšanai Rīgā konkursa (turpmāk – Konkurss) norises un līdzfinansējuma piešķiršanas[[1]](#endnote-1) kārtību.
2. Konkursu rīko Rīgas pašvaldības aģentūra “Rīgas investīciju un tūrisma aģentūra” (turpmāk – Aģentūra), un Konkursa rīkotāja pilnvarotā kontaktpersona ir Aģentūras Investīciju piesaistes nodaļas vadītājs Eva Medjāne, tel. 29495285, e-pasta adrese: [eva.medjane@riga.lv](mailto:martins.kokaklis@riga.lv).
3. Nolikumā lietotie termini:
   1. Līdzfinansējuma pretendents – Eiropas Savienībā reģistrēts komersants, kas:
      1. normatīvajos aktos noteiktā kārtībā reģistrēts kā filmu producents, un ir iesniedzis Konkursa pieteikumu;
      2. uz Konkursa pieteikuma iesniegšanas brīdi ir noslēdzis sadarbības/ kopražojuma priekšlīgumu vai līgumu, kas apliecina konkrētu nodomu uzņemt kino vai televīzijas pilnmetrāžas spēlfilmu vai dokumentālo filmu Latvijā, piesaistot Latvijā reģistrēto filmu producentu pakalpojumus, un paredzētā finansējuma ieguldījuma apmēru (ārvalstu finansējums vismaz 75% no kopējā filmas projekta budžeta):
         1. kopējais filmas projekta budžets ne mazāks par 700 000 *euro*;
         2. uz Konkursa pieteikuma iesniegšanas brīdi apstiprinātajam filmas finansējumam jābūt vismaz 50% apmērā (norāda filmas finansēšanas plānā) no kopējā filmas projekta budžeta.
      3. plāno pabeigt filmēšanu un iesniegt atskaites ziņojumu līdz kārtējā kalendārā gada 30.novembrim.
   2. Līdzfinansējumam atbilstošie pretendenti – līdzfinansējuma pretendenti, kuru iesniegtie piedāvājumi saņēmuši vismaz 12 punktus kvalitatīvos vērtēšanas kritērijos;
   3. Līdzfinansējuma saņēmējs – ar Konkursa vērtēšanas komisijas lēmumu līdzfinansējumam apstiprināts, Latvijas Republikas Uzņēmumu reģistra Komercreģistrā (turpmāk – Komercreģistrs) reģistrēts komersants, kas noslēdzis līdzfinansējuma līgumu ar Aģentūru;
   4. Atbalstāmas izmaksas – izdevumi, kas līdzfinansējami Konkursa ietvaros;
   5. Neatbalstāmas izmaksas – izdevumi, kas nav līdzfinansējami Konkursa ietvaros.
   6. Līdzfinansējums – summa, kas atbilstoši 25.3.apakšpunkta un 28.punkta kritērijiem tiek aprēķināta no atbalstāmām izmaksām, kas uzrādītas 40.punktā minētā finansējuma izlietojuma pārskatā atbilstoši noslēgtā līdzfinansējuma līguma nosacījumiem, Aģentūrai saskaņā ar 46.punktu paturot tiesības samazināt izmaksājamo līdzfinansējuma summu.
4. Uz Līdzfinansējumu nevar pretendēt:
   1. filmas projekts, kurā ārvalstu finansējums ir mazāks nekā 75% no kopējā filmas projekta budžeta;
   2. filmas projekts, kam nav apstiprināts finansējums vismaz 50% apmērā no kopējā filmas projekta budžeta;
   3. filmas projekts, kam kopējais budžets (neiekļaujot Latvijas publisko personu līdzfinansējumu) ir mazāks par 700 000 *euro*;
   4. ja projekta īstenošanas darbi ir uzsākti pirms atbalsta pieteikuma iesniegšanas atbalsta sniedzējam, tad visas projekta izmaksas kopumā ir neattiecināmas[[2]](#endnote-2);
   5. komersants, kas atbilst grūtībās nonākuša komersanta pazīmēm[[3]](#endnote-3);
   6. ja uz komersantu attiecas neizpildīts līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko atbalsts, kuru piešķīrusi tā pati dalībvalsts, tiek atzīts par nelikumīgu un nesaderīgu ar kopējo tirgu[[4]](#endnote-4);
5. Programmas mērķis – veicināt ārvalstu filmu uzņemšanu un kultūras daudzveidību Rīgā, veicināt nacionālās kino industrijas attīstību, radot jaunus kultūras projektus un veicinot vietējo profesionāļu pieredzi un iemaņu attīstību, popularizēt Rīgu ārvalstīs.
6. Līdzfinansējumam atbilstošie pretendenti iegūst tiesības noslēgt līgumu ar Pašvaldību par līdzfinansējuma saņemšanu komersanta izmaksu segšanai.
7. Līdzfinansējumu nepiešķir pornogrāfisku filmu projektiem un tādu filmu projektiem, kas sludina reliģisko un rasu naidu, nepamatoti atspoguļo vardarbību un/ vai satur cilvēka cieņu pazemojošu propagandu, degradē un noniecina Latvijas un Rīgas tēlu.
8. Pieteikumi tiek pieņemti sākot ar konkursa izsludināšanas un publicēšanas brīdi līdz kalendārā gada 30. septembrim.
9. Konkursa plānotā Rīgas valstspilsētas pašvaldības līdzfinansējuma summa ir 800 000 *euro*:
   1. Līdzfinansējumam atbilstošie pretendenti tiesības iegūt līdzfinansējumu saņem, iegūto punktu prioritārā secībā, bet kopumā nepārsniedzot 800 000 *euro*;
   2. Ja atbalstīto pieteikumu līdzfinansējuma pieprasījums pārsniedz Konkursa plānoto summu, Konkursa vērtēšanas komisija (turpmāk – Komisija) pārtrauc tālāku pieteikumu pieņemšanu.

# II. Konkursa izsludināšana

1. Konkursa rīkotājs paziņojumu par Konkursa sākšanu publicē Aģentūras tīmekļa vietnē [www.liveriga.lv](http://www.liveriga.lv).
2. Paziņojumā tiek norādīta šāda informācija:
   1. Konkursa rīkotājs;
   2. Konkursa nosaukums;
   3. Konkursa pieteikumu iesniegšanas vieta;
   4. Konkursa pieteikumu iesniegšanas termiņš;
   5. Kontaktinformācija.
3. Konkursa nolikumu var saņemt:
   1. Aģentūras tīmekļa vietnē [www.liveriga.lv](http://www.liveriga.lv).

**III.** **Atbalstāmās un neatbalstāmās izmaksas**

1. Par atbalstāmām (līdzfinansējamām) tiek noteiktas izmaksas, kas atbilstoši 25.3. apakšpunkta kritērijiem tiek veiktas no pieteikuma iesniegšanas dienas un ir tieši saistītas ar šādām vajadzībām:
   1. viesnīcu un citi ar izmitināšanu (piem., telpu īre) saistīti pakalpojumiRīgas administratīvajā teritorijā;
   2. filmēšanas nodrošināšanai nepieciešamās tehnikas īre;
   3. transporta pakalpojumi;
   4. degviela;
   5. ēdināšanas pakalpojumi (piesaistīts ēdinātājs);
   6. ar filmēšanas sagatavošanu un filmēšanas nodrošināšanu saistīti celtniecības pakalpojumi;
   7. apsardzes pakalpojumi (arī valsts un pašvaldības policija);
   8. telekomunikāciju pakalpojumi (saskaņā ar grafiku filmēšanas laikā);
   9. sabiedrisko dienestu pakalpojumi\* (saskaņā ar grafiku filmēšanas laikā;\* piesaistīts pakalpojuma sniedzējs tualetēm);
   10. telpu īre Rīgas administratīvajā teritorijā;
   11. dažādu ar filmēšanu saistītu preču iegāde un īre (piemēram, rekvizīti u.c.);
   12. ar filmas ražošanu saistīti pakalpojumi (fotografēšanas, grimēšanas pakalpojumi, ar scenogrāfijas izveidi saistīti pakalpojumi, specefektu veidošana, personāla atlase, tulkošana u.c.);
   13. mākslinieciskie pakalpojumi (autoru vai kolektīvu sniegti pakalpojumi);
   14. administratīvie pakalpojumi (saskaņā ar grafiku filmēšanas laikā) – biroju pakalpojumi, juridiskie un grāmatvedības pakalpojumi u.c.;
   15. honorāri masu skatu dalībniekiem, aktieriem u.c.\*, kuru dzīves vieta deklarēta Latvijas Republikā, Latvijas pilsoņiem, vai Eiropas Savienības pilsoņiem, kas kādā citā veidā demonstrē ciešu saikni ar Latvijas kultūru (\*kastinga aģentūru gadījumā Pašvaldībai ir tiesības pieprasīt izmaksu un nodarbināto cilvēku atšifrējumu);
   16. projekta realizētāja komisijas (producēšanas) maksa ne vairāk kā 7% apmērā no Latvijā paredzētā atbalstāmā finansējuma izlietojuma.
2. Atbalstāmo izmaksu Latvijā pakalpojumu sniedzējiem (komersantiem) jābūt reģistrētiem Latvijas Republikā.
3. Par neatbalstāmām izmaksām tiek noteiktas:
   1. projekta realizētāja komisijas (producēšanas) maksa, kas pārsniedz 7% no Latvijā paredzētā atbalstāmā finansējuma izlietojuma;
   2. lidostas autostāvvietas;
   3. bankas komisija;
   4. sīkie tēriņi (līdz 15 *euro*);
   5. izmaksas, kas nav sākotnēji paredzētas vai nav nepieciešamas projekta īstenošanai;
   6. viesnīcas ārpus Rīgas administratīvās teritorijas;
   7. maksājumi tādu pakalpojumu sniedzējiem (preču piegādātājiem, būvdarbu veicējiem), kuriem attiecīgo pakalpojumu sniegšana (preču piegāde, būvdarbu veikšana) Uzņēmumu reģistrā un/vai Valsts ieņēmumu dienestā nav reģistrēta kā pamatdarbības veids;
   8. maksājumi ar Līdzfinansējuma saņēmēju saistītām personām likuma „Par nodokļiem un nodevām” izpratnē.
4. Komisija nepiešķir līdzfinansējumu, ja no Konkursa pieteikuma izriet, ka iegādājamās vienības paredzēts izmantot personīgiem nolūkiem.

# IV. Konkursa pieteikuma iesniegšana

1. Konkursa pieteikums iesniedzams elektroniski\*.edoc formātā nosūtot uz e-pasta adresi [invest@riga.lv](mailto:pad@riga.lv) ar norādi „Pieteikums Rīgas valstspilsētas pašvaldības līdzfinansējuma programmas ārvalstu filmu uzņemšanai Rīgā Konkursam”.
2. Līdzfinansējuma pretendents iesniedz Konkursa pieteikumu, kas sastāv no šādiem dokumentiem, zemāk uzskaitītajā secībā:
   1. aizpildīta Konkursa pieteikuma veidlapa (1.pielikums) ar šādiem pielikumiem:
      1. īss filmas sižeta izklāsts:
         1. ja filmas projekts pretendē uz 25% līdzfinansējuma intensitāti – apraksts par to cik daudz un kā filmā paredzēts atspoguļot Rīgu;
      2. filmas scenārijs;
      3. ārvalsts producējošās kompānijas apraksts par filmas projekta realizēšanas plānu, darba grafiku, filmas mērķauditoriju;
      4. filmas izplatīšanas plāns, pievienojot pielikumā arī filmas izplatīšanas līgumu kopijas, ja tādi noslēgti;
      5. Latvijā realizējamā projekta izklāsts un būtība;
      6. detalizēts ar filmas projekta realizāciju Latvijā paredzēto darbību un naudas plūsmas kalendārais plāns;
      7. ziņas par ārvalsts producējošo kompāniju (vispārējs apraksts, darbības vēsture, cilvēku resursi, piedāvātie pakalpojumi, pēdējās 10 producētās pilnmetrāžas filmas un to izplatīšanas rādītāji, cita veida audiovizuālie darbi, starptautiskā sadarbība, sasniegumi (balvas, nominācijas));
      8. ziņas par Latvijas producentu (norādīt iepriekšējo pieredzi sadarbībā ar ārvalstu filmēšanas grupām Latvijas teritorijā, projekta īstenošanā iesaistīto vadošo darbinieku dzīvesgaitas apraksti (CV));
      9. galvenā filmas radošā personāla filmogrāfijas;
      10. cita papildus informācija, ko komersants uzskata par nepieciešamu pievienot.
   2. gada finanšu pārskata kopija par pēdējo noslēgto gadu;
   3. sadarbības priekšlīguma vai līguma par nodomu uzņemt kino vai televīzijas pilnmetrāžas spēlfilmu vai dokumentālo filmu Latvijā kopija;
   4. ārvalsts producējošās kompānijas parakstīta filmas projekta kopējā budžeta tāme, filmas finansēšanas plāns;
   5. Latvijā paredzētā finansējuma izlietojuma tāme euro atbilstoši šajā nolikumā noteiktajām atbalstāmo izmaksu pozīcijām (5.pielikums); tāmes pozīcijas projekta īstenošanas gaitā var mainīties, nepārsniedzot apstiprinātā līdzfinansējuma summu;
   6. Līdzfinansējuma pretendenta parakstīts apliecinājums (2.pielikums) par filmas projekta citu publisko finansējumu[[5]](#endnote-5), pievienojot finansējuma izlietojuma tāmi (apliecināta kopija);
3. Šā nolikuma 18.1.2., 18.1.3., 18.1.4., 18.1.6., 18.1.7., 18.1.9., 18.3., 18.4. apakšpunktā norādītie dokumenti var tikt iesniegti arī angļu valodā; šā nolikuma 18.1.2. apakšpunktā norādītais dokuments var nebūt parakstīts.
4. Konkursa pieteikuma veidlapa (1.pielikums) un tai pievienojamie dokumenti jāparaksta, jāsanumurē, jāsagatavo datorrakstā un valsts valodā, izņemot nolikuma 19.punktā noteiktos izņēmumus.
5. Ja attiecībā uz Konkursa priekšmetu vai atsevišķām tā daļām nepieciešams ievērot komercnoslēpumu, Līdzfinansējuma pretendents to norāda savā Konkursa pieteikumā.

# V. Konkursa pieteikumu vērtēšana un rezultātu pasludināšana

1. Komisija lēmumus pieņem vienreiz kalendārajā mēnesī, izskatīšanas sēdē, izskatot līdz kārtējā mēneša 15.datumam iesniegtos pieteikumus. Komisija lēmumu pieņem līdz nākošā mēneša 15. datumam. Komisijas darbu vada Komisijas priekšsēdētājs. Komisija ir lemttiesīga, ja tās sēdē piedalās vismaz divas trešdaļas komisijas locekļu. Lēmumi tiek pieņemti Komisijas sēdes laikā, atklāti balsojot. Balsīm sadaloties vienādi, izšķirošā ir Komisijas priekšsēdētāja balss.
2. Komisijai ir tiesības Konkursa pieteikumu vērtēšanas gaitā:
   1. uzaicināt Līdzfinansējuma pretendentu klātienē vai attālināti sniegt prezentāciju par iesniegto Konkursa pieteikumu un atbildēt uz jautājumiem;
   2. pieaicināt darbā atzinuma sniegšanai kultūras nozares ekspertus, kuriem ir zināšanas vai darba iemaņas filmu nozarē un kuri nepārstāv Līdzfinansējuma pretendentu intereses.
3. Vērtējot Konkursa pieteikumu jebkurā vērtēšanas kārtā, Komisija ņem vērā LIAA sniegto informāciju par Līdzfinansējuma pretendenta saistību izpildi. Pamatojoties uz saistību, kas izriet iepriekš ar LIAA slēgtajiem līgumiem, neizpildi, Komisija var pieņemt lēmumu neturpināt iesniegtā Konkursa pieteikuma vērtēšanu.
4. Vērtēšana notiek trīs kārtās:
   1. pirmajā kārtā tiek noteikta Konkursa pieteikumu atbilstība administratīvajiem vērtēšanas kritērijiem (3.pielikums). Konkursa pieteikums, kas saņēmis vismaz vienu vērtējumu „Nē”, tiek noraidīts. Pieteikuma papildināšana vai uzlabošana nav iespējama.
   2. otrajā kārtā tiek vērtēta Konkursa pieteikuma atbilstība kvalitatīvajiem vērtēšanas kritērijiem (4.pielikums):
      1. Vērtēšana notiek, izmantojot punktu metodi, un tiek vērtēti tikai pirmo kārtu izturējušie Konkursa pieteikumi;
      2. Ja Konkursa pieteikums pēc kvalitātes vērtēšanas kritērijiem nav ieguvis vismaz 12 punktus, tā vērtēšanu neturpina;
      3. Lai pēc kvalitatīvajiem vērtēšanas kritērijiem saņemtu maksimālo punktu skaitu nav nepieciešams Latvijā tērēt vairāk kā 50% no kopējā filmas projekta budžeta.
   3. trešajā kārtā tiek noteikta Pašvaldības apstiprinātā līdzfinansējuma intensitāte Konkursa pieteikumam. Pašvaldības apstiprinātā līdzfinansējuma intensitāte vienam ārvalsts filmu projektam no atbalstāmajām izmaksām:
      1. projekts, kurā filmas pamatdarbība norisinās Rīgā vai Rīgas atspoguļojums saskaņā ar sižetu ir būtiska filmas sastāvdaļa (vismaz 20% ekrāna laiks), un, kas vismaz daļēji tiek realizēts Rīgas valstspilsētas administratīvajā teritorijā - 25%;
      2. projekts, kura uzņemšana paredzēta Latvijas teritorijā - 20 %;
      3. projektam, kas atbilst 20% līdzfinansējuma intensitātei, bet pēc kvalitātes kritērijiem ir ieguvis maksimālo iespējamo punktu skaitu, piemēro 25 % līdzfinansējuma intensitāti.
5. Finanšu resursu piešķiršanas kārtība:
   1. Prioritāte tiek dota Līdzfinansējuma pretendentiem, kas atbilst 25% līdzfinansējuma intensitātei, un, kuri vērtējumā pēc kvalitātes kritērijiem ir saņēmuši vismaz 12 punktus; Komisija tos sarindo savstarpēji prioritārā secībā, sākot ar visvairāk punktus ieguvušo;
   2. Līdzfinansējuma pretendenti, kas atbilst 20% līdzfinansējuma intensitātei, un, kuri vērtējumā pēc kvalitātes kritērijiem ir saņēmuši vismaz 12 punktus, tiek savstarpēji sarindoti prioritārā secībā, sākot ar visvairāk punktus ieguvušo;
   3. Ja divi vai vairāki projekti saskaņā ar Komisijas vērtējumu ir ieguvuši vienādu punktu skaitu, Komisija pirmo prioritāti līdzfinansējuma līguma slēgšanā piešķir tam projektam, kas nolikuma 4. pielikuma kvalitātes vērtēšanas kritēriju 1. un 2. punktā kopsummā ieguvis augstāku vērtējumu.
6. Komisija, pamatojoties uz Konkursa pieteikumu vērtējumu, pieņem lēmumu par katra iesniegtā Konkursa pieteikuma apstiprināšanu vai neatbalstīšanu.
7. Komisijas lēmumā par iesniegtā Konkursa pieteikuma apstiprināšanu norāda Aģentūras apstiprinātā līdzfinansējuma intensitāti projektam un attiecīgi aprēķināto maksimālo iespējamo līdzfinansējuma summu, ņemot vērā, ka:
   1. Līdzfinansējuma maksimālā summa tiek aprēķināta, piemērojot procentuālo likmi, atbalstāmajām izmaksām ne vairāk kā 80% apmērā no kopējā paredzētā filmas projekta budžeta (atbalstāmās izmaksas, kas pārsniedz 80% no kopējā filmas budžeta, neattiecas uz aprēķināmo Aģentūras līdzfinansējuma summu);
   2. Kopumā publiskais finansējums Latvijā projektam (2.pielikums) ir ne vairāk kā 50% apmērā no filmas projekta kopējām atbalstāmajām izmaksām Latvijā.
8. Komisija lēmumu par Konkursa rezultātiem pieņem ne vēlāk kā 30 darba dienu laikā pēc Konkursa pieteikumu iesniegšanas termiņa beigām.
9. Komisija patur tiesības pirms līguma ar Aģentūru noslēgšanas:
   1. pieprasīt no Līdzfinansējuma pretendenta papildus informāciju un precizējumus;
   2. pārcelt Konkursa pieteikumā norādītās plānotās izmaksu pozīcijas starp atbalstāmajām un neatbalstāmajām izmaksām;
   3. pēc Līdzfinansējuma pretendenta pamatota lūguma, pārcelt Konkursa pieteikumā norādītās atbalstāmās plānotās izmaksu pozīcijas, nemainot piešķirtā Līdzfinansējuma summas apmēru.
10. Komisijas lēmums par Konkursa rezultātiem tiek:
    1. rakstiski paziņots visiem Līdzfinansējuma pretendentiem, nosūtot vēstuli uz Konkursa pieteikumā norādīto pasta vai elektronisko adresi;
    2. publicēts Aģentūras tīmekļa vietnē [www.liveriga.lv](http://www.liveriga.lv)
11. Konkursam noslēdzoties, sasniedzot pieejamā līdzfinansējuma limitu, Komisija patur tiesības:
    1. iekļaut rezerves sarakstā Konkursa pieteikumus, kas vērtējumā pēc kvalitātes kritērijiem ir saņēmuši vismaz 12 punktus, ir apstiprināmi par visu prasīto summu, bet nevar tikt apstiprināti nepietiekama līdzfinansējuma dēļ, sarindojot Konkursa pieteikumus prioritārā secībā atbilstoši iegūtajam punktu skaitam;
    2. piedāvāt pieejamo līdzfinansējumu rezerves sarakstā iekļautajiem Konkursa pieteikumiem, iegūto punktu prioritārā secībā, ja kļūst zināms, ka kāds no līdz šim līdzfinansējumam apstiprinātajiem projektiem netiks īstenots, vai netiks īstenots sākotnēji plānotajā apmērā, un tam nebūs nepieciešams tam noteiktais maksimāli iespējamais līdzfinansējuma apmērs;
    3. attiecīgi precizēt Komisijas lēmumu mēneša laikā no finansējuma pieejamības dienas.
12. Līdzfinansējuma līgums netiek slēgts, ja līdz tā noslēgšanai atklājies, ka Līdzfinansējuma pretendents:
    1. nav izpildījis saistības, kas izriet no iepriekš ar Rīgas valstspilsētas pašvaldības institūcijām slēgtajiem līgumiem;
    2. Konkursa pieteikuma vērtēšanas gaitā ir centies iegūt konfidenciālu informāciju vai ietekmēt lēmumu pieņemšanas procesu;
    3. ir tieši saistīts ar:
       1. Komisijas locekļiem;
       2. personām, kuras piedalās Konkursa izstrādē un var iegūt konfidenciālu informāciju.

# VI. Līdzfinansējuma līguma nosacījumi

1. Pirms līdzfinansējuma līguma ar Aģentūru noslēgšanas, Aģentūra pārliecinās vai Līdzfinansējuma pretendentam:
   1. ir Nacionālā kino centra izdota producenta reģistrācijas apliecība;
   2. nav Valsts ieņēmumu dienesta administrēto nodokļu parādu, kas kopsummā pārsniedz 150 *euro*:
      1. Pašvaldība var lūgt uzrādīt izziņu, ne vecāku par divām nedēļām, par Valsts ieņēmumu dienesta administrēto nodokļu parādu, kas kopsummā pārsniedz 150 *euro*, neesamību.
   3. projekta iesnieguma iesniedzējam un ārvalstu vai Latvijas producentam, tai skaitā īpašniekam, valdes locekļiem, patiesā labuma guvējiem, pārstāvēttiesīgām personām, mātes vai meitas uzņēmumiem, nav noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
2. Pēc visu Komisijas apstiprinājuma lēmumā noteikto nosacījumu izpildes Aģentūra slēdz rakstisku līdzfinansējuma līgumu ar Līdzfinansējuma pretendentu. Pirms līdzfinansējuma līguma noslēgšanas Komisijas apstiprinājums Līdzfinansējuma pretendentam neuzliek Aģentūrai nekādas saistības. Komisijas lēmums ir saistošs Aģentūrai, ja tiek slēgts līdzfinansējuma līgums.
3. Slēdzot līdzfinansējuma līgumu[[6]](#endnote-6), Aģentūra nepieciešamības gadījumā ir tiesīga samazināt paredzamā līdzfinansējuma apjomu atbilstoši pieejamo finanšu resursu apjomam.
4. Aģentūra slēdz rakstisku līdzfinansējuma līgumu ar Līdzfinansējuma pretendentu, kurš ir izpildījis visus Komisijas apstiprinājuma lēmumā noteiktos nosacījumus, neatkarīgi no Līdzfinansējuma pretendenta iegūto punktu skaita, ja ir piešķirts atbilstošs finansējums Komisijas apstiprinātajam līdzfinansējumam.
5. Līdzfinansējuma līgumā tiek atrunāts filmas projekta realizēšanas laiks, kas ir ne ilgāk kā līdz kārtējā kalendārā gada 30.novembrim, kā arī paredzamais finanšu izlietojums Latvijā, Komisijas apstiprināta līdzfinansējuma intensitātes procents, līdzfinansējuma izmaksas kārtība, kā arī citi nosacījumi, kas saistoši filmas projekta realizācijas gaitā.

# VII. Līdzfinansējuma piešķiršana

1. Līdzfinansējums tiek izmaksāts pēc ārvalsts filmas projekta realizācijas atbilstoši noslēgtā līdzfinansējuma līguma nosacījumiem, ko apliecina Līdzfinansējuma saņēmēja līdz kārtējā kalendārā gada 30.novembrim iesniegts ziņojums Aģentūrai par filmas projekta realizāciju, filmas vizuālais materiāls (*rough cut*), un finansējuma izlietojuma pārskats (elektronisko kopiju elektronisko datu nesējā).
2. Aģentūra četrpadsmit dienu laikā izvērtē Līdzfinansējuma saņēmēja iesniegto ziņojumu, finansējuma izlietojuma pārskatu, vērtējot, vai filmas projekts īstenots atbilstoši noslēgtā līdzfinansējuma līguma nosacījumiem.
3. Pozitīva atzinuma gadījumā Aģentūra aprēķina Līdzfinansējuma saņēmējam izmaksājamo līdzfinansējuma apmēru *euro*.
4. Aģentūrai ir tiesības pieprasīt papildus informāciju un izdevumus apliecinošus dokumentus par filmas projekta realizāciju.
5. Par izdevumus apliecinošiem dokumentiem tiek uzskatītas kopijas no:
   1. bankas apstiprinātiem maksājuma uzdevumiem par rēķina apmaksu;
   2. stingrās uzskaites kvītīm;
   3. Elektroniskā kases aparāta (EKA) čekiem;
   4. citiem grāmatvedības dokumentiem.
6. Līdzfinansējums tiek izmaksāts trīsdesmit darba dienu laikā pēc tam, kad Aģentūra pieņēmusi lēmumu par realizētā filmas projekta atbilstību un līdzfinansējuma izmaksu.
7. Aģentūra patur tiesības samazināt izmaksājamo līdzfinansējuma summu, ja:
   1. Līdzfinansējuma saņēmēja iesniegtajos izdevumus apliecinošajos dokumentos iekļautās summas nepamatoti pārsniedz tirgus cenas;
   2. Līdzfinansējuma saņēmējs ir izlietojis mazāku finanšu līdzekļu apjomu par to, kāds norādīts līgumā ar Aģentūru.
8. Aģentūra patur tiesības nepiešķirt līdzfinansējumu, ja Līdzfinansējuma saņēmējs:
   1. jebkādā veidā ir maldinājis Aģentūru;
   2. līdz noteiktā termiņa beigām nav iesniedzis visus prasītos dokumentus;
   3. nav iesniedzis izdevumus apliecinošos vai citus prasītos dokumentus;
   4. piešķirtos naudas līdzekļus izlietojis personīgā labuma gūšanai, nevis filmas uzņemšanai.

# VIII. Līdzfinansējuma pretendenta tiesības un pienākumi

1. Līdzfinansējuma pretendents ir tiesīgs atsaukt iesniegto Konkursa pieteikumu.
2. Līdzfinansējuma pretendents ir atbildīgs par Konkursa pieteikumā ietvertās informācijas patiesumu, kā arī pieteikuma dokumentiem jābūt skaidri salasāmiem, bez labojumiem, lai izvairītos no jebkādām šaubām un pārpratumiem, kas attiecas uz vārdiem un skaitļiem, un bez iestarpinājumiem, izdzēsumiem vai matemātiskām kļūdām.
3. Līdzfinansējuma pretendentam ir pienākums ievērot šo Konkursa nolikumu.
4. Līdzfinansējuma pretendents, noslēdzot Līdzfinansējuma līgumu, ir atbildīgs par Ministru kabineta 2017.gada 28.februāra noteikumu Nr.104 „Noteikumi par iepirkuma procedūru un tās piemērošanas kārtību pasūtītāja finansētiem projektiem” ievērošanu.

# IX. Kontroles mehānisms

1. Aģentūra patur tiesības ārvalsts filmas projekta realizēšanas laikā pieaicināt ekspertus, lai pārliecinātos par projekta atbalstāmo izmaksu atbilstību tirgus situācijai.
2. Komisijas regulas Nr. 651/2014 prasību pārkāpuma gadījumā, Līdzfinansējuma saņēmējam ir pienākums atmaksāt Aģentūrai visu projekta ietvaros saņemto komercdarbības atbalstu kopā ar procentiem[[7]](#endnote-7).

**X. Noslēguma jautājumi**

1. Pēc līdzfinansējuma līguma noslēgšanas ar Aģentūru Līdzfinansējuma saņēmējs un filmas projekta pasūtītājs (ārvalsts producējošā kompānija) apņemas ar filmas projektu saistītās publikācijās, reklāmas materiālos, kā arī pabeigtās filmas beigu titros izvietot Rīgas valstspilsētas pašvaldības logo (pieejams: https://www.liveriga.com/lv/11796-rigas-logo) un pieminēt faktu, ka šo filmas projektu līdzfinansējusi Rīgas valstspilsētas pašvaldība.
2. Pēc filmas pabeigšanas Līdzfinansējuma saņēmējam ir pienākums iesniegt:
   1. Aģentūrai filmas kopiju tādā formātā, kas ļauj iegūt filmas oriģināla kvalitāti.
   2. Filmas kopiju kinematogrāfijas mantojuma iestādē saglabāšanai.
3. Konkursa organizēšanā iesaistītās personas, Komisijas locekļi, un citas saistītās personas pirms iesaistīšanās darbā ar līdzfinansējuma programmu, paraksta apliecinājumu par komercnoslēpumu neizpaušanu trešajām personām.
4. Aģentūra un Līdzfinansējuma saņēmējs apņemas pēc Līdzfinansējuma saņemšanas Līdzfinansējuma piešķišanas dokumentāciju glabāt 10 gadus[[8]](#endnote-8).
5. Līdzfinansējumu filmas projektam var apvienot ar atbalstu vienām un tām pašām attiecināmajām izmaksām, kas sniegts citā valsts atbalsta programmā vai individuālajā projektā[[9]](#endnote-9).

Komisijas priekšsēdētājs E.Medjāne

1. līdzfinansējumu piešķir saskaņā ar Eiropas Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu(turpmāk – Komisijas regula Nr. 651/2014), 54.pantu; [↑](#endnote-ref-1)
2. atbilstoši Komisijas regulas Nr. 651/2014 6. panta 2. punktā minētajiem nosacījumiem; [↑](#endnote-ref-2)
3. noteiktas Komisijas regulas Nr. 651/2014 2. panta 18. punktā; [↑](#endnote-ref-3)
4. Komisijas regulas Nr.651/2014 1.panta 4.punkta c) apakšpunkts; [↑](#endnote-ref-4)
5. ņemot vērā Nolikuma 4.4.apakšpunkta nosacījumus; [↑](#endnote-ref-5)
6. līdz Komisijas regulas Nr.651/2014 58. un 59.pantā noteiktajam termiņam; [↑](#endnote-ref-6)
7. ko Eiropas Komisija publicē saskaņā ar Komisijas 2004. gada 21. aprīļa regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai, 10. pantu, tiem pieskaitot 100 bāzes punktus, no dienas, kad valsts atbalsts tika izmaksāts finansējuma saņēmējam līdz tā atgūšanas dienai, ievērojot Komisijas 2004. gada 21. aprīļa regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai, 11. pantā noteikto procentu likmes piemērošanas metodi; [↑](#endnote-ref-7)
8. atbilstoši Komisijas regulas Nr.651/2014 12.pantam; [↑](#endnote-ref-8)
9. ievērojot Komisijas regulas Nr. 651/2014 8. panta 3. un 5. punktu un nepārsniedzot maksimāli pieļaujamo atbalsta intensitāti, kas noteikta minētās regulas 54. panta 6. punktā un Nolikuma 28.2.punktā; [↑](#endnote-ref-9)